અસ્થાનાની દેખરેખ હેઠળ થઈ રહેલી તપાસ અંતર્ગત ગત વર્ષે કોલકાતાના પોલીસ કમિશ્નર રાજીવ કુમારને ત્રણ સમંસ પાઠવ્યા હતાં. જોકે તેમનું કહેવું હતું કે, સીબીઆઈનું એક્શન રાજકારણથી પ્રેરિત છે. ઉલ્લેખનીય છે કે, ચિટ ફંડ કૌભાંડમાં તૃણમુલ કોંગ્રેસના અનેક હાઈપ્રોફાઈલ નેતાઓ પર આરોપો લાગ્યા હતાં અને સીબીઆઈ તેની તપાસ ચલાવી રહી હતી. ગત વર્ષે ઓક્ટોબર મહિનામાં કુમારે પહેલા સમંસનો જવાબ આપ્યો હતો. તેમણે કહ્યું હતું કે, તે મેલ કરવામાં આવેલા ક્વેસ્ચનેરનો જવાબ આપવા કે તેના પર કોઈ પણ બેઠકમાં શામેલ થવા તૈયાર છે. જોકે, સીબીઆઈ ઈચ્છતી હતી કે, તે તપાસ માટે પોતે હાજર રહે કારણ કે નોટિસ સીઆરપીસીના સેક્શન 160 અંતર્ગત મોકલવામાં આવી હતી.